khistorydata/jeongjo-sjw-relations huggingface dataset:
정조 21년
洪仁浩以左右捕盜廳言啓曰臣等合坐右捕廳今年二月二十八日掛榜鐘閣罪人盧琰反覆嚴覈則諺榜中許多窮凶情節箇箇承款故通衢大路聚會衆民詳細曉諭仍捧遲晩侤音後嚴囚本廳依擧條批旨再明日御營廳習陣時梟示次出付之意敢啓傳曰知道
정조 21년
左右捕盜廳啓目向前罪人盧琰渠以遐方之民敢入都城匿名付榜其所爲說極其窮凶究厥心跡萬萬叵測所犯情節旣已遲晩依律處斷何如判付啓依允
정조 21년
丁巳五月初十日卯時上詣北苑望闕禮入侍時行都承旨洪明浩行右承旨李晩秀行右承旨洪仁浩左副承旨金勉柱右副承旨朴基正同副承旨李鼎德記事官柳遠鳴假注書李允謙記注官金良倜記事官金履永二提學沈煥之檢校待敎沈象奎徐有榘以次侍立左通禮跪啓外辦上具翼善冠黑圓領袍以出左通禮跪啓請乘輿上乘輿左右通禮前導至帳殿前左通禮跪啓請降輿上降輿仍詣拜位北向立承史俯伏於拜位之左右左通禮跪啓請四拜上行四拜禮贊儀唱皇朝人子孫忠臣子孫及大臣以下同時行禮訖司香官進香案前跪三上香仍退出左通禮跪啓請四拜上又行四拜禮訖仍御少次左通禮跪啓外辦上改具翼善冠衮龍袍以出上曰大臣從月覲門出還至金虎門來會次對事傳諭賤臣承命出傳上乘輿左右通禮前導還內諸臣以次退出
정조 21년
丁巳五月初十日午時上御誠正閣左承旨入侍時行左承旨李晩秀假注書李允謙記事官金珍恪記注官金良倜以次進伏訖上曰軍士房承旨入侍出榻敎賤臣承命出傳行右承旨洪仁浩進伏上曰金奉朝賀入侍出榻敎賤臣承命出傳與奉朝賀金鍾秀偕入進伏訖鍾秀曰旱氣比甚聖體若何上曰一樣矣鍾秀曰王大妃殿氣候何如上曰一樣矣鍾秀曰惠慶宮氣候何如上曰一樣矣上曰卿之所愼近則何如鍾秀曰賤疾如前沈苦矣上曰愼節尙未快可則何爲勞撼入來乎鍾秀曰齋日前欲爲一覲耿光故入來矣上曰兔山尙云路遠不可不與畿邑相換以便大臣往來也仍命書傳敎曰上京守令雖有還下送之命勢難離捨於二百里外兔山縣監金東善畿邑守令相換與相換人竝除朝辭赴任又命書榻敎曰楊州牧使令該曹口傳差出待下批當日辭朝上曰今日適多酬應者未果從容且卿想難久坐矣仍命鍾秀先退命書公事判付訖命退承史以次退出
정조 21년
丁巳五月初十日初更上御重熙堂軍士房承旨入侍時行右承旨洪仁浩假注書李允謙記事官金珍恪記注官金良倜以次進伏訖上曰推考房承旨入侍仁浩曰右副承旨朴基正以推考房今日已爲申退矣命書傳敎曰不爲坐直之該房承旨遞差仍命退承史以次退出
정조 21년
行都承旨洪明浩坐行左承旨李晩秀坐行右承旨洪仁浩坐直左副承旨金勉柱坐右副承旨申光祜在外同副承旨李鼎德坐直注書柳遠鳴仕一員未差假注書李允謙仕直事變假注書李毅采仕
정조 21년
洪仁浩啓曰行大司憲金載瓚未肅拜執義高宅謙掌令金熙采呈辭掌令洪彦爕持平金壽祖鄭宗魯在外監察茶時之意敢啓傳曰知道
정조 21년
吏曹口傳政事以申耆爲刑曹參判魚用謙爲參議
정조 21년
兵曹口傳政事副護軍單李泰永
정조 21년
傳于洪明浩曰政官待開門牌招開政
정조 21년
洪仁浩啓曰左議政蔡濟恭右議政李秉模刑曹判書李得臣參判申耆參議魚用謙持慶尙道安東府琴氏査啓依下敎來待矣傳曰入侍
정조 21년
傳于洪明浩曰承旨前望單子入之
정조 21년
承旨前望單子入之申光祜落點
정조 21년
洪明浩啓曰新除授同副承旨申光祜時在江原道原州地斯速乘馹上來事下諭何如傳曰允
정조 21년
以正言李重蓮再牌不進罷職傳旨傳于洪仁浩曰只推
정조 21년
以金基豐囚單子傳于洪仁浩曰姑放過齋後捧供
정조 21년
李晩秀以弘文館言啓曰本館下番連日闕直事甚未安副應敎朴載淳校理李羲甲副校理尹益烈修撰金履喬旣有只推之命竝卽牌招以爲推移入直之地何如傳曰允
정조 21년
李鼎德以弘文館言啓曰本館下番無他推移之員不得已以上番姑降入直之意敢啓傳曰知道
정조 21년
刑曹啓目粘連向前奉艾之致死雖由於士壽之猛打士壽之猛打實緣鄭涑之指使而今於取服之下只以申飭猛打之說漫漶遲晩終不直告者誠萬萬巧惡是白加乎同罪人鄭涑連加嚴訊期於取服事分付道臣何如判付啓更令道臣出意見親訊嚴覈論理狀聞爲良如敎
정조 21년
丁巳五月十一日卯時上御重熙堂軍士房承旨入侍時行右承旨洪仁浩記事官柳遠鳴記注官金良倜記事官金履永以次進伏訖上曰左相入來云乎仁浩曰俄已往復而姑未聞回報矣上曰待左相去就更稟可也仁浩曰大臣刑官待開門來待事昨夜命下而刑曹參判尹弼秉日高後始爲入來事涉稽忽誠爲未安推考何如上曰駭然矣遞差可也出擧條仍命書榻敎曰刑曹參判尹弼秉遞差又命書榻敎曰刑曹呈告參議許遞與參判令該曹口傳差出待下批牌招仍命退承史以次退出
정조 21년
丁巳五月十一日巳時上御重熙堂左承旨入侍時行左承旨李晩秀假注書李允謙記事官金景煥記注官金良倜以次進伏訖上曰前慶尙監司李泰永敍用令該曹口傳付軍職使之來待出榻敎仍命退承史以次退出
정조 21년
丁巳五月十一日午時上御誠正閣右承旨入侍時行右承旨洪仁浩假注書李允謙記注官金良倜記事官金履永以次進伏訖仁浩曰闕門申飭何等截嚴而已除名之差備軍士無章標而由丹鳳門攔入云事之驚駭莫此爲甚不能檢飭之兵曹堂郞守門將及當該中官所當重勘而本院請推之外無他可施之罰何以爲之乎上曰兵曹入直堂上禁推郞廳汰去守門將令兵判棍汰行首守門將亦爲決棍懲礪當該中官刊名內侍府可也出擧條仍命書榻敎曰兵曹入直堂上禁推郞廳汰去守門將令兵判棍汰行首守門將亦爲決棍懲礪當該中官刊名內侍府上曰大臣刑曹堂上入侍上曰前慶尙監司入侍出榻敎賤臣承命出傳與左議政蔡濟恭右議政李秉模刑曹判書李得臣參判申耆參議魚用謙前慶尙監司李泰永偕入進伏濟恭等曰風日不調聖體若何上曰一樣矣濟恭等曰王大妃殿氣候何如上曰一樣矣濟恭等曰惠慶宮氣候何如上曰一樣矣上曰近日亢暘太甚此悶曷喩今見江原道狀啓則雨澤所得爲一寸有餘此則甚幸濟恭曰畿內四五邑亦得鋤雨而聞法聖僉使之言湖南則雨水洽足湖西則左道稍勝於右道云到今思之則昨年可謂無前之豐也以近日如此之旱牟麥實無登熟之望而民間諸議皆以爲牟麥雖告歉豈至大段飢餒之境也云以此推之昨年大豐槪可知矣上曰昨日以付榜罪人事右相有出擧條者卿其見之耶濟恭曰此則不可不懲一勵百矣上曰聞右相言卿意亦然云故所以有處分而其在生道殺人之道斷不可容貸矣濟恭曰此漢與鐵山鄭哥自來有猜隙故故爲此擧以爲害鄭之機栝云此是妖言惑衆者則所當更爲窮覈嚴加處分以爲曉惑警衆之道也上曰已言於御將使之處置矣仍敎曰今日爲召卿等者以安東琴氏事多有詢問者嶺伯狀啓果已詳見而其爲正犯者亦能拈出耶琴氏節行可謂卓然可尙旌閭之典何待道臣之狀請而第爲琴償命之道實難究得所謂金尙謙者乃是正犯而琴氏之積怨深怒則在於李碩此曷故焉卿等出意見指一陳達使國法斷行死者洩冤則此非導和之一端耶卿等之意何如濟恭曰卽見慶尙監司李亨元狀啓則安東琴氏貞節卓然實令人欽服在朝家樹風聲之道施以旌閭恐不可已至若金尙謙兄弟及李碩絶悖至凶之擧姑未明知其造謀首倡者爲誰而要在於三人之中矣琴氏旣已捨命則罪魁謀主不可不用以當律以解貞女之冤矣上曰旌閭事依爲之右相之意何如秉模曰琴氏事誠爲卓異旌褒之典臣亦無他見論其事端雖由於金思謙首謀之罪當在金尙謙李碩兩人之中而獄案未具用法與否姑未可論矣上曰秋曹堂上及前慶尙監司亦陳所見可也得臣曰琴氏之抱冤莫伸以至自溺自刎者情甚矜惻節亦卓異而以律文言之劫奪之律似合此獄以文案言之無論李碩金尙謙等罪孰重罪孰輕道臣初不執定首從如法成案而徑請稟處者大違獄體臣曹不敢依例覆啓至於該府使李集斗曲岐關節締結官府等語旣登於道臣論列則不可罷黜而止令該府拿問重勘恐不可已矣耆曰琴氏之橫被惡言竟至捨命其情則慽其節則卓伸枉慰死之道固宜嚴覈正犯快施常典而威逼之律旣未襯合但有劫奪士族妻女一條恐或當着而琴氏生前必欲報冤之李碩一向抵賴尙不輸款至於金尙謙兄弟半夜作變之事雖已承服本道査案中旣無扶執手犯之形直以劫奪律勘斷亦違審恤之政如臣愚淺之見不敢指的仰對矣用謙曰近來民俗愚悍此等變怪之事比比有之隨其現發依律勘斷使之知有法紀在所當然此獄之肯綮卽金尙謙兄弟而渠等亦旣自服至於李碩自初造謀之狀固爲萬萬凶頑而旣未取服且於作變之時無所身犯則恐不可與尙謙輩同其勘律矣泰永曰臣待罪嶺南因該府使所報以靑松府使別定査官使之嚴覈矣未及究竟而臣則遞職當初作變者雖是金思謙兄弟琴氏及黃哥之必欲報冤者在於李碩而因其抵賴尙此遷就今者琴氏旣至自處之境則其所究覈之道與前自別矣大臣刑官旣已仰對臣無可達之辭矣濟恭曰謀劫士族婦女係是一律金尙謙兄弟及李碩等罪惡若是狼藉則道臣固宜各別嚴訊窮覈其某爲首某爲從然後狀請令攸司稟處而此則以未究之案徑請各該曹稟處事已未安而至若不得已罷黜云云狀啓中旣已臚列本倅不善擧行之事則罷黜之爲不得已恐失體段慶尙監司李亨元從重推考更令盤覈於應問各人歸一狀聞然後更爲稟處何如上曰依爲之出擧條上曰留院箚子入之出榻敎命得臣等先退擧行上曰完伯以親病果難離捨云半千里炎程亦難强令將往其在孝理之政不可不體諒也濟恭曰以朝體言之則有難每每曲循故臣有所云云而孝理之下臣豈敢更言於其間乎上曰近來京外牛禁何如秉模曰牛禁則如前爲之而牛價之騰踴反不如不禁之時莫知厥故也云矣上曰昨年登豐豈非牛禁之效耶濟恭曰是則似然矣濟恭曰臣旣登筵以張聖佐事有所仰達者張聖佐今年八十有餘本以微蹤特蒙賜第之恩登第後又爲加資則於渠大是格外曠絶之恩而渠之言內雖曰及第未得爲文官所當行之職以是抑菀云矣上曰果如渠言登第後未經文職初非賜第之本意也當分付銓曹以爲區處之地而渠之所願在何官云也濟恭曰如敦寧都正者幸得一經則當無恨云矣濟恭曰南兵使李壽鵬身病沈綿屢呈辭狀邊上閫任不可曠務今姑改差何如上曰依爲之出擧條濟恭曰濟州牧使柳師模身病沈重廢却公務連呈辭狀濟州事可悶合有變通之道矣上曰依爲之出擧條仍命退諸臣以次退出
정조 21년
行都承旨趙鎭寬坐行左承旨洪仁浩坐行右承旨金履翼坐左副承旨李勉兢坐直右副承旨李海愚坐同副承旨金達淳坐直注書柳遠鳴病一員未差假注書徐俊輔仕李允謙仕直事變假注書南度中仕
정조 21년
洪仁浩啓曰自明日至二十一日視事頉稟之意敢啓傳曰知道
정조 21년
洪仁浩啓曰合辭方張之時憲府無詣臺之員事甚未安除在外外未肅拜呈告人員竝卽牌招何如傳曰允
정조 21년
洪仁浩啓曰事變假注書李毅采身病猝重勢難察任今姑改差何如傳曰允
정조 21년
傳于洪仁浩曰忠淸監司留待
정조 21년
傳于洪仁浩曰昌城府使留待
정조 21년
備忘記忠淸監司徐美修下直長弓一張長箭一部昌城府使徐有龍植松萬戶扈國良下直各長弓一張長箭一部片箭一部筒兒一箇賜給
정조 21년
洪仁浩啓曰吏曹郞廳來言承旨有闕政事取稟傳曰今日政差出待下批牌招
정조 21년
傳于洪仁浩曰左承旨入侍
정조 21년
傳于洪仁浩曰右副承旨入侍
정조 21년
洪仁浩啓曰行大司憲金載瓚執義沈奎魯牌不進掌令金熙采傳旨未下掌令洪彦燮持平金壽祖鄭宗魯在外監察茶時之意敢啓傳曰傳旨未下諸臺只推與都憲更爲牌招署經使之今日內爲之臺諫牌去來不卽催促致煩酬應入侍承旨推考當該實注書從重推考
정조 21년
以副應敎朴載淳校理李羲甲修撰尹序東金履喬副修撰尹行直李基讓再牌不進罷職傳旨傳于洪仁浩曰只推
정조 21년
以平安監司朴宗甲狀啓安州牧使李東稷遭父喪事傳于洪仁浩曰今日政差出待下批當日辭朝
정조 21년
以睦萬中囚單子傳于洪仁浩曰飭已施放送
정조 21년
以內侍高賢謙手本差備內軍士無章標入闕移法司重治事傳于洪仁浩曰閽禁雖曰蕩然無標之漢焉敢作鬧於差備近處乎令該曹各別嚴刑照律
정조 21년
以副應敎朴載淳校理李羲甲修撰金履喬牌不進罷職傳旨傳于洪仁浩曰只推
정조 21년
傳于洪仁浩曰兵曹判書權疏批已下牌招開政
정조 21년
洪仁浩啓曰兵曹判書權牌不進推考傳旨今方捧入而開政命下之後如是違牌事甚未安更卽牌招何如傳曰允
정조 21년
摠管前望單子入之崔夢嵒落點
정조 21년
以朴命燮囚單子傳于洪仁浩曰推其事勢可謂無罪之公罪且是久任之窠附過放送使之卽爲還任
정조 21년
吏曹參議禮曹參議前望單子入之吏曹參議韓用龜禮曹參議李鼎德落點
정조 21년
以吏曹參議韓用龜牌不進罷職傳旨傳于洪仁浩曰只推
정조 21년
備邊司薦望以曺命楫爲濟州牧使
정조 21년
有政吏批判書李秉鼎參判徐邁修進參議未差行左承旨洪仁浩進以李鼎揆金履翼李海愚金達淳爲承旨李勉兢爲吏曹參議沈奎魯爲執義金孝秀爲獻納李弘達爲正言張聖佐爲敦寧都正李晩秀爲刑曹參判李城輔爲工曹參判金載翼爲兵曹參議徐鼎修爲同春秋南涑爲吏曹佐郞李東萬爲兵曹佐郞朴宗鎬爲軍器判官申頤朝爲顯陵參奉吳泰賢爲安東府使李尙寯爲文川郡守成鼎柱爲金溝縣令典籍單崔雲翰遞付京職事承傳敦寧參奉李永老北部都事徐興輔相換承文博士二單任厚常趙夢璟學諭二單金元默鄭敬翰
정조 21년
洪仁浩啓曰新除授都承旨李鼎揆時在慶尙道慶州地斯速乘馹上來事下諭何如傳曰許遞今日政差出
정조 21년
再政吏批以權裕爲吏曹參判尹行恁爲禮曹參議李海淸爲吏曹正郞李志容爲宗簿主簿柳相文爲平澤縣監兵曹參議睦萬中參知金載翼知春秋單徐鼎修李祖源爲刑曹判書韓晩裕爲吏曹參議趙鎭寬爲承旨金翰東爲全羅監司韓致應爲獻納洪時濟爲正言李翊模爲應敎洪秀晩爲副校理李勉兢爲禮曹參議朴潤文爲典籍思陵令單李普衍遞付京職事承傳奉常直長單趙夢璟成川府使單金翰東仍任事承傳兼春秋李尙寯以金熙周金裕己兵曹佐郞以夫宗仁爲禮曹正郞宋鍈爲江陵府使鄭文始爲兵曹佐郞李昇羽爲監察
정조 21년
兵批判書權進參判姜彝正入直參議金載翼未肅拜參知睦萬中病同副承旨金達淳進以曺允精爲南兵使金喜成爲古城僉使張忠顯爲鷺梁別將大護軍徐鼎修護軍洪明浩尹弼秉申耆金翊休李晩秀趙鎭寬副護軍金祖淳宋民載韓晩裕朴基正金勉柱申光祜韓用和柳師模具錫夏李義彬李沖彬副司直高宅謙朴瑞源張至冕尹悌東副司果申完李重蓮柳可源竝單付以洪周萬爲知事李潝爲守門將
정조 21년
都摠管前望單子入之李柱國落點
정조 21년
承旨前望單子入之李勉兢落點
정조 21년
注書柳遠鳴病代以徐俊輔爲假注書
정조 21년
傳于金達淳曰刑曹參判李晩秀監印之役相妨許遞前望單子入之待下批牌招使之進去本曹
정조 21년
刑曹參判前望單子入之柳焵落點
정조 21년
以刑曹參判柳焵牌不進推考傳旨傳于金淳達曰許遞前望單子入之待下批牌招卽爲進去
정조 21년
刑曹參判前望單子入之徐龍輔落點
정조 21년
李毅采改差代以南度中爲事變假注書
정조 21년
傳于金履翼曰承旨房仍
정조 21년
傳于金履翼曰全羅監司入侍
정조 21년
傳于金履翼曰承旨房仍都承旨爲禮房
정조 21년
備忘記全羅監司李得臣下直長弓一張長箭一部賜給
정조 21년
以應敎李翊模副校理洪秀晩牌不進罷職傳旨傳于金履翼曰只推更爲牌招
정조 21년
以應敎李翊模再牌不進罷職傳旨傳于金履翼曰只推
정조 21년
以執義沈奎魯牌不進罷職傳旨傳于金達淳曰只推
정조 21년
大司諫前望單子入之徐邁修落點
정조 21년
金達淳啓曰守令署經事命下矣平澤縣監柳相文憲府則旣已署經而諫院獻納韓致應在外正言洪時濟未署經洪致榮引避退待只有大司諫徐邁修一人無以備員署經云未肅拜司諫鄭來百卽爲牌招何如傳曰允未署經臺諫使之署前行公而在外人許遞今日政差出待下批一體牌招
정조 21년
吏批三政以丁志元爲獻納濟州牧使單曺命楫尹淑基爲司宰僉正朴瑞源爲安州牧使全羅監司單李得臣
정조 21년
以司諫鄭來百獻納丁志元牌不進罷職傳旨傳于金達淳曰只推
정조 21년
以掌務內官手本廚房房堗枺樓修改磨鍊進排事傳于李海愚曰郞廳入送差備問于中官磨鍊後次入單子啓下事分付戶曹
정조 21년
正言洪致榮啓曰臣姿性魯莽言議巽軟本不合於淸朝耳目之任而伏聞付榜罪人盧琰梟示之命區區愚見竊以爲窮凶情節決非渠之所敢自辦而今若徑誅其身實無盤覈之路而昨日適値齋日以疏以啓將不得趁卽入啓故達夜憂憤坐待天明蒼黃詣臺遂以啓辭仰達臣非不知在今日則罪人已爲正法無以擧論而啓中所謂堂箚臺疏俱未蒙允則雖有不及之歎而當初盤問之時亦必有形跡之可執事端之可按者則因是究覈打破根窩等語實出於正法者雖已無及根窩則尙或可覈之意而文旣拙抵澁辭不達意致有此責敎之截嚴舊啓新啓竝不賜批臣於是滿心惶恧無地自容以此情踪其何可一刻晏然於臺次乎請命遞斥臣職答曰若有形跡事端之可執者豈不盤覈乎到今收殺之後於何究覈則發啓當乎否乎所以不爲賜批者也爲先從重推考勿辭退待物論
정조 21년
洪仁浩以都摠府言啓曰入直內三廳武兼禁軍及軍兵等中日習射事自今十三日十六日十九日中日至依例姑停之意敢啓傳曰知道
정조 21년
以趙華錫囚單子傳于金達淳曰如是也故該邑謂之弊邑豈但趙華錫之罪況時倅分揀則雖有輕重之別亦不可獨施當律以公罪區別功議草記勘放近日望雨之情兩西爲最此時守令不可曠官使之今日內下送萬一遲滯令道臣狀聞論罪
정조 21년
禮曹前知中樞府事李仁康卒逝云吊祭致賻依例擧行何如判付啓依所啓施行爲旀其家無從宦之人令兵判招見可以祿仕之人草記事分付爲良如敎
정조 21년
金達淳以義禁府言啓曰姑放罪人金麟淳金基豐等還囚捧供之意敢啓傳曰知道
정조 21년
禁府啓目牙山前縣監金麟淳原情云云傳旨問目內辭緣泛稱遲晩刑推得情何如判付啓除刑推照律爲良如敎
정조 21년
金達淳以義禁府言啓曰刑曹前正郞權襈前佐郞尹㝡遠承慶恒等拿處事傳旨啓下矣權襈今方待命拿囚尹㝡遠以松禾縣監時在任所承慶恒以銀溪察訪亦在任所云依例發遣府羅將竝拿來何如傳曰允
정조 21년
以權襈囚單子傳于金達淳曰姑放過齋後捧供
정조 21년
洪仁浩以兵曹言啓曰依下敎丹鳳門守門將朴師儉決棍十度汰去行首守門將沈鏔決棍十度之意敢啓傳曰知道
정조 21년
洪仁浩以兵曹言啓曰江華留守林蓍喆待交龜拿待以爲親問嚴處之地亦令兵曹知悉事命下矣處所以何處爲之乎敢稟傳曰此草記可謂衝脅之拜不但後時苟欲親問何待卿之草記乎官村無事一語卽目下要道爲振綱雖不得不拿來爲踐言又不得不任他今雖親問豈有別語乎卽其所謂待罪之文殊山城編管定將校星火下送宣傳官使之復命可也
정조 21년
洪仁浩以兵曹言啓曰本曹草記前江華留守林蓍喆親問處所以何處爲之事批旨內此草記可謂衝脅之拜不但後時苟欲親問何待卿之草記乎官村無事一語卽目下要道爲振綱雖不得不拿來爲踐言又不得不任他今雖親問豈有別語乎卽其所謂待罪之文殊山城編管定將校星火下送宣傳官使之復命可也事命下矣依傳敎林蓍喆文殊山城編管定龍虎營將校星火下送之意敢啓傳曰知道
정조 21년
金達淳以義禁府言啓曰安東前府使李集斗令該府拿問重勘事傳旨啓下矣李集斗時在任所云依例發遣府書吏拿來何如傳曰允
정조 21년
金達淳以義禁府言啓曰時囚罪人趙華錫以公罪區別功議草記勘放事命下矣趙華錫全羅前監司徐鼎修狀啓內興德縣辛亥以上逋穀壬子査正便一大懲創五千七百餘石之作爲舊還二千八百餘石之許令停退足可以革祛積弊而官長猶不守法吏鄕無所知戢乃於當年秋捧之時又以二千一百餘石之穀憑藉貸下推移反作虛勘者固已駭然而況當癸丑之豐登初無一包收殺又添許多仍反法意所在萬萬寒心各年虛錄守令罪狀令攸司稟處罪取考律文則大典通編倉庫條有曰還上虛錄反作守令徒三年定配矣趙華錫徒三年定配以公罪收贖而其十三代祖狷開國功臣云功減一等徒二年半定配以公罪收贖放送之意敢啓傳曰知道
정조 21년
金達淳以御營廳言啓曰今日習陣時依傳敎鐘閣匿名付榜罪人盧琰大會民人於沙場梟示警衆之意敢啓傳曰知道
정조 21년
禁府啓目孟山縣監金基豐原情云云傳旨內辭緣泛稱遲晩刑推得情何如判付啓容有可恕分揀放送使之卽爲還官爲良如敎
정조 21년
禁府啓目粘連牙山前縣監金麟淳段稅穀之駕海利涉專係船隻之先期修葺而器械不備一船落後之說旣發於各人供辭則船隻之初不完實可以推知作綜之法自來至重而行船之際不能嚴束終至臭載之境事極可駭罪杖八十收贖奪告身三等私罪奉敎依允爲旀功議各減一等爲良如敎
정조 21년
全羅監司趙鎭寬疏曰伏以臣聞夫子之言曰君使臣以禮臣事君以忠禮莫厚於體下忠則在於移孝是二者同出於至誠惻怛周摯懇切之意而其用異名在君爲仁在臣爲忠在子爲孝先王所以維持天下敷施德政風俗敦廉恥勵禮讓興皆是道也其行之也有節有文淺深緩急各適其宜者時而已耳是故君之勞臣有將母之詩臣之從事賦陟屺之章若不可以私事辭王事而乃於禮曰八十一子不從政臣竊以爲原隰之大夫必其親年非老或有他兄弟不然豈可謂詩與禮相經緯乎臣以終鮮之身慈母今年八十有一含恩怵義未或言私雖於從政也有不敢辭若欲如詩人之將挈而行邁離違而瞻望所不可得也稽之於律曰親年七十者不許三百里守令凡今之人未必皆然者或迫於事勢或親無疾病或辭而去之則無以沾升斗之祿以養者自非然也未有拔例控辭而不許焉況年高於七十以上一等而道遠於三百里外倍差者乎又況痛癢之方劇而炎暑之載罹者乎假使臣無可言之情必辭之義母病實狀前旣猥陳之矣大病之餘轉而爲眩暈諸症推之常理固不可時月責效而見臣冒控久未蒙允憂惶恐怯如添一病不甘之食日以愈減非臣得請莫慰病心尙何望限日調護計程將往乎古之人以親老辭不赴州郡者不可摟數大臣有爲之白上者今也則不然自呈辭本所被聖敎不啻藹然如春而廟議則一辭勒持人或謂事體然耳是則不然夫所謂事體者朝廷之處分得宜上下悅預以孝理爲政而臣勸於忠以人道使人而人效其死此之謂事體此之謂紀綱此之謂禮此之謂律臣雖情急豈敢爲無稽之言重犯瀆擾之誅哉伏惟聖慈天地父母乞加矜憐亟賜遞改俾伸將護之情得蒙終始之澤千萬幸甚臣無任云云答曰省疏具悉强迫非孝理之政況卿母敎卿勿赴云爾則親敎君命亦自有錙銖之輕重者乎所辭依施
정조 21년
校理朴吉源副校理尹益烈等箚曰伏以臣等於分榜罪人盧琰梟示之命竊不勝驚惑之至蓋匿名掛書之不得傳播卽地燒火法意嚴重而此則因他事端自露姓名今不可以匿名論也且以大臣及將臣所奏觀之其榜中辭意之窮凶絶悖煽動人心誑惑衆聽之陰謀祕計渠雖自服其所設施決非遐土愚氓所可獨辦者此必有窩窟根柢之頤指手使作此疑亂之凶謀決不可遽斷以軍律以絶其窮覈之路也臣等固知今此處分實出於解衆惑鎭民心之聖念而臣等過慮亦有所不然者噫此等變怪其始也雖若微細其末也易致滋蔓思之及此寧不凜然伏願殿下亟寢付榜罪人盧琰梟示之命更加嚴覈鉤得根因俾亂本永除衆惑夬解焉取進止答曰省箚具悉措語之不審而爾等亦不得不刪改此所以經宿賜批者
정조 21년
平安監司朴宗甲疏曰伏以臣之叨冒見職今且周歲矣踪地之宜去疾病之難强前後辭疏陳暴略盡而誠淺辭拙竟未蒙體諒之恩因仍盤礴淹過時月居常悚惕如集于木臣之前秋一疾始以無妄終成頻復乍減乍添名曰休息數日稍止若有生意一番暴發盡棄前功經春涉夏一味沈淹榮衛漸就銷鑠精爽去益離遁皮枯肉脫聽瑩步痿種種危惡之兆澌頓之形不勝層疊莫可支吾而重以津液內竭血不養目非但遠看之愈暗竝與近視而不明咫尺人物隔如重霧尋常書牘隨處昏花長時闔眼兀然如土木偶人之無所省覺此殆臣涯分已溢災厄交集畢竟止於癃廢則幸矣臣身縱不自卹其於許大擔負之尙留身上何哉臣之本末聖鑑之所俯燭也偏駁之質昏劣之性雖在常時尙不足以備數於任事之末況今疾患已痼神識愈短事務之來太半忘失文簿之間全未照檢此在下邑僻縣之無甚難了者猶懼不堪其可冒居於四十州之上上以承流宣化下以觀風察俗無孤我殿下委寄之聖念乎以臣無似區區自效之道惟在於燥濕不擇奔奏爲恭而今焉筋力之事亦不能自强如是而猶以屢瀆爲懼飾讓爲嫌一任廝壞而不自陳龥則聖明何由俯諒其情實而臣之貪榮尸職尤無所逃罪矣臣躬逢聖世而其身之不能自謀每貽殿下之憂前後去鬼而爲人出泥塗而登雲霄無一而非造化之力也殿下方積費陶甄而臣乃不堪承受身纔榮泰病忽膏肓天廢之也謂之何哉陳力就列已矣無望恩山德海何日可報惟有亟解職務歸伏松楸歌詠聖澤於畎畝之中以爲餘生不報之報而已癃羸醜朽之質得蒙終始生成之澤止於其所當止則亦未必無補於聖化之萬一也言出衷曲情非外飾伏乞聖慈天地父母俯垂諒察亟命鐫改臣職名仍治臣瀆擾之罪以肅朝綱以安私分焉臣無任云云答曰省疏具悉卿其勿辭行公
정조 21년
忠淸監司徐美修疏曰伏以臣猥膺藩寄纔已陛辭矣臣之亡父墳山在於京畿陽城地而距官路不滿一舍松楸入望冞增不洎之私歷路榮掃多蒙許施之恩玆敢不揆僭猥援例仰陳伏乞聖明特賜矜許俾伸至情不勝大願而連値齋日臨發始龥尤增悚蹙臣無任云云答曰省疏具悉卿其依所請歷省
정조 21년
兵曹判書權疏曰伏以臣以至鹵鈍之姿當極衰朽之年見叨之職初豈一分近似而辭不獲命冒膺冥行者于今七十有餘日矣無日不戰兢憂惕無事不昏謬顚錯而我聖上每以曲庇之念輒置容貸之科臣誠感惶之中徒增愧懼益不知措身之所也迺者事關提稟念未省覺昏迷稽忽之罪臣固首實於問啓之初而未卽蒙勘惶隕倍切及夫備局草記之日臣之罪名已盡彰著大臣胥命之後臣之情踪轉益危蹙闕外朝房泥首八日動駕之時一味縮伏命令之下無意擧行罪上添罪有死而已朝伏奉傳敎下者以臣容有可恕使臣承牌開政臣惝慌罔措荐違召命席藁惶隘直欲鑽地而不可得也孽由己作而朝廷替承嚴敎辭嚴勘罪而當者全然無事天下寧有是哉臣之私義到此勿論朝家刑政豈容若是之倒置乎夫名在朝籍者或被三司過去之言則尙且自引不暇亦必俾伸廉義臣雖萬萬無似所帶則中權之重任也所遭則廟堂之公論也今若不恤前後之辜犯只幸目下之恩宥揚揚爲復出之計則淸朝四維其將緣臣而掃地盡矣殿下之於臣陶鎔拂拭使之平步至此涵容假貸使之全保至此而獨於守微諒完廉恥之地使之蕩然失操直歸之於放恣無嚴之科也哉臣於是又不避瀆擾之誅冒入文字仰首哀號伏乞天地父母諒臣危衷勘臣積罪使邦憲乃正私分少安焉臣無任云云答曰省疏具悉卿其勿辭行公
정조 21년
忠淸全羅二道儒生幼學趙來啓申愊兪重柱金世基金志奭金灦金鍾呂李址奕兪徽柱徐好善宋煥文宋啓殷朴弘源宋一淸金在鍊宋煥吉宋泰鍾金相郁宋禮淵金亨鐸宋友淵趙恒逵宋啓秀趙正逵宋星俊宋喆寅宋欽先趙慶福趙雲泰趙鼎彦李遠翼趙至和鄭仁弼李洙仁趙雲復趙元和朴㝡正兪漢億申在貞李泰膺柳台鎭鄭履中李懿采李光輅趙定鉉崔泰觀李在元金聖讓金守鎭李永祜李宜俊孫翼元尹光範李鳳采金若欽金聲天李龜采金哲欽具錫坤柳潑金聲國李斗采李宅延李弘儒李在溫具式溟金亮欽李賞延柳秉喆趙學洙朴致寬趙斗鉉崔永祿李秉緯李需光朴致權崔永廈李學宗李義宗郭汾安鍾夏李文燁金思濤鄭最烈任浣趙濟匡鄭晢行李命燮李彦燮南鵬九徐宅祿徐師達徐恒祿柳源柳沃徐顯達趙炫安思九尹載莘徐承祿尹載舜徐志達徐鎭英徐鎭弘徐炳祿徐必祿朴載和朴宗休柳景發鄭能濟鄭勉行尹賢模李弘模李始郁金相祿南承烈姜象乙姜履錫朴溶尹載勛李應福兪直柱趙得瑞李光白尹時義黃瀷朴魯煥金遇弼趙錫萬金相一安廷師金遇鍊安廷運李基福金履庠李基肅李遠逵朴起鼎尹衡國朴起默朴宗守金相彦洪樂洙趙雲暹李忠謙李東爀趙熙逵李東祐呂善禧郭欽昊安宗文金思烈李觀一李相仁吳達善鄭漢維任善謙鄭最熙李德燁朴源尹宗國尹載瑞朴宗繼宋衡鎭尹禹國宋冀鎭金衡李貞徽李恒輔金潤恒金在鼎洪致遠朴宗赫李大坤李光徽李宗源李度周尹亨基金潤煥金潤璞朴師赫金在恒李行坤洪秉衡鄭暘錫黃趙行彦趙雲泌金尙祖金志謙權躋遠宋文應申晥尹瑛吳世默金鍾烈金相麗金鍾達李秉性李懋聖宋相胤黃履鎭姜世忠金履基李顯發柳奭輔宋相旭朴相元崔容性李章烈尹勉中李煥周李宅和黃宅鎭李頤祖姜必成鄭復行朴相欽李光岳崔基一柳渭宋若洙宋相仁李觀述朴東輅黃錫源柳基永宋啓祚金樂賢具漢采柳榮國任慶億具漢鳳任慶烈具弘源李時煥楊定重蘇運天楊顯基吳世觀南範老金致伍南頊吳世豐宋鎭華蘇命一金尙直朴相一柳經漢李延厚朴相鼎宋玉休朴隣垕鄭宅福南宮韸黃壜宋文五李徽鑑宋鳳休朴存欽李志術柳經熙李肎述宋寀朴宗烈徐漢喆宋相岳李恒金尙宜李秉直宋性中黃道鎭李念聖鄭百行柳經濂朴相說崔容肅柳洽李思述宋之暹蘇洙寬楊赫基蘇魯述黃大祿蘇禮述李錧李日培黃宗基金厚喆李廷彬南宮建李祥玉李雲祥黃瓚周黃宗漢高相說沈應漢崔璍宋奎鑑金致中崔光岳金致鼎金裕宋載烈柳振源任希祉申正權李德弘柳曾源李德成柳璨源柳達源宋樸安宗源朴道洙柳章源李德文柳河鎭李德彬安宗億柳光模柳恒一柳興悌柳興孝曺永祚柳格朴廷賢金成魯姜潗李光玉邊相聖柳善性邊相朝宋炫朴鳳章趙湜邊相華朴尙禧邊相璨金碩寶朴尙初宋煩金銓金尙烈申恒祿金尙肅林墩朴基淳金台寶朴東稷趙鎭啓朴東禹李陽潤邊得龜柳元榮金必華申敬模李鎭浩郭林大邊得元申膺模金燾金碩運金觀柳星緯朴道欽羅世孝高喆彦具祉炫金性溫姜濟朴泰曄金光直李東樞金鎰彦閔百允李東亨金憲警朴良植金命奎權榮謙閔鳳爀金尙厚李東八金得厚李敦中金禹鼎陳東櫟李廷金良行金始鳳李亮玉金元澤李璞李得文蘇輝德南履夏金魯仲宋旭等疏曰伏以道一而已矣聖人得之而爲聖賢者得之而爲賢賢聖雖有差等道學本無二致如昭穆之燦然源流之相接不容小紊故自有斯文以來必以道統爲重此不須遠引古昔以今我東方儒賢言之若先正臣趙光祖之光明俊偉先正臣李滉之篤實輝光實先倡之若先正臣李珥先正臣成渾先正臣金長生高明博厚之學或相傳鉢或相私淑至於先正臣宋時烈而集其大成卽所謂我東六先生其統緖之相承正嫡之傳重殆匹夫匹婦之所共明知者也惟是先正臣金麟厚生於中明之際處於靜退之間其學則格致誠正其識則性命危微趙文正之冤因其一箚而伸之李文純有麗澤之益金文元有禮書之證李文成有言曰淸水芙蓉光風霽月出處之正無與爲比宋文正銘其碑曰獨見大義直尋正脈深造厚積進乎精密正大之域夫惟數君子之賢苟不推之爲儒宗嫡傳豈有如是之尊慕乎然後學魯莽不能闡發推大直置之於六先生之列以明夫道統之正而一任其倀倀迷塗不知其眞正所在者厥惟久矣洪惟我聖朝奎運闡啓文化宣朗接統於精一執中契道於洙泗濂洛迺者先正臣金麟厚誕膺睿簡躋配聖廡於是淵源統紹光大圓正而禮成一日風動四方倘非我殿下灼見道原嘿契聖衷沕然曠感深造乎道德文章節義之卓然兼有者其何眞知獨見而表章之興起之無餘蘊使斯道益闡明而東土數千里縫掖章甫之倫歡欣蹈舞擧切親賢衛道之誠也第有一事可復於闡揚之間者臣等所居之鄕礪山之地曰有竹林書院院介兩道之境二南多士之一都會而卽我肅廟朝賜額趙光祖以下六先正爼豆之所噫臣鄕無此院則已旣有此院則七賢同享於聖廡而不同享於此院可乎此不惟臣鄕之所羞抑將爲聖世之闕典也蓋此竹林之院專爲道統而設故除是先正臣金長生宋時烈外皆非杖屨之所及而四先正一體享之在昔婺源諸賢之祀周程也朱夫子始靳終許者亦以濂溪之道合乎前聖而二程之學得之濂溪故雖其非鄕非寓非其游仕之邦而不以爲嫌則竹林四賢義取諸此今此先正臣金麟厚況以同道之人又有傳道之重則其所竝享烏可已乎嗚呼崇德象賢至於從享而極矣祠院腏食又何足輕重於先正而臣等區區之忱竊以爲我聖上表章斯人顧不但申明道統且將以嘉惠後學則國有國學鄕有鄕校章甫之所矜式何處不宜而惟其瞻依於斯講誦於斯藏修有所昕夕不懈者祠院是耳如臣等蔑蒙之學固不敢與論於作成而七賢之道統旣明一鄕之觀感有地則安知待文之士不亦因此而興起乎臣等裹足上來齊聲仰龥伏願聖明勿以人微而廢言特許先正臣金麟厚竝享竹林之請以慰多士顒望之誠焉臣等無任云云省疏具悉躋配聖廟擧百年曠典祔食鄕院近於不急爾等退修學業
정조 21년
副修撰李基讓疏曰伏以臣於向者情急省墓罪犯擅行內懷悚仄祗俟嚴譴不意聖慈曲諒施許鞶遞曾未數日又侈恩除繼命馹召鄕里聳觀邱壠與榮臣以眇末偏被寵光但自感泣不知所以爲辭也臣於今行貫穿畿湖西薄于海往來餘六百里爲日迨數旬行路聞見請以實陳方臣始發亦已久旱纔出江郊已見兩麥萎黃田野乾涸甚至庶草亦皆憔悴蓋畿邑多春牟湖西多秋牟而春牟則出地之後雨澤已慳故優者長僅數寸下此初不離土秋牟雖勝而猶不能實且近俗稻農春播一而夏秧九播處已皆乾拆而不敢恤民皆盡力於秧故秧坂之將乾者幾半沾潤者亦太半臣於所到處輒問於農人則皆以爲今玆之旱自春已然早旱之甚殆近歲之所無今若得雨春牟雖已矣而秋牟猶可救得一半秧坂免涸則秋農猶可着手及臣歸時卽見秋牟之將實者殆盡自枯秧坂之將乾者已乾而或至龜拆前之沾潤者又已八九向乾矣於是乎農民之言曰芒種已近兩麥則已矣今所急者秧坂一枯雖難蘇若過數日則將無秧矣且臣少寓湖中路傍坪谷何燥何濕頗曾領略今見前日饒水處盡皆乾涸一望同然且臣曾見湖俗輒自芒種前十餘日始移秧苗至芒種時則幾或半矣今臣所經三百餘里只禮山縣魯餘坪一二區外一無所見則其旱可知矣傳聞兩南雖勝於畿湖以所見推之所未見亦可知矣及今霈霔猶可有爲而凄風杲日尙不變候若復差過幾日不知將成何樣臣謂目下急政無過於積誠求雨也其次區處麥糴也然求而之法偏擧圭璧一禱再禱易致曠日而臣嘗歷觀前史其能急回天心卽獲甘霈者多在於人君責躬及審內察獄耳臣願殿下深留意於此二者焉夫變災爲祥惟在人君一心云者卽雖古今通義而便成老生常談臣於兩歲求言之對亦嘗以此仰勉而言之旣不神奇聽之亦無精采然世間萬事畢竟歸宿不得不復入於此今臣所謂責躬審囚亦只如此幸殿下勿以人微而忽之勿以常談而厭聽焉臣又略察民間生理昨歲之豐近古所罕故兩麥雖歉而今夏饁糧宜免大窘然但所患者納糴耳畿湖麥糴其數本寡雖不似兩南之多而其奈地上現存本不足於納糴儲種有何區處之術臣雖不敢質言而此亦宜廣詢列邑預講措置也臣固知殿下對天育民盡心兢業一雨一暘輒形憂喜目今憫旱憂民之擧必不待臣言而增損然九重邃矣四郊遠矣雖以聰聽之明必難遍照畎畝而臣適在道略有見知故敢附古人陳水旱之義冀備聖君擇芻蕘之資惟殿下念哉仍念臣素抱奇疾今於冒暑行役之餘更加添劇除召之下末由叩謝逋慢瘝曠厥罪俱大伏乞聖明特加俯諒亟命遞臣職名仍治臣罪以肅朝綱以安私分千萬幸甚臣於治疏將上之際得伏見朝紙有付榜罪人盧琰梟示之命彼琰者雖未知何樣凶醜而其爲遐土人則審矣造訛惑衆揭榜通衢果是何等凶謀決非遐土一頑氓所獨辦必有主謀者矣必有同事者矣必有許多設施矣而不究不覈遽先正法是果何事也從古治亂貴折其萌況此不徒萌而已根株將露矣而斬草留根其可曰國有刑政乎臣謂此賊宜先嚴覈得情拔亂本而嚴天討斷不可已也臣無任云云省疏具悉爾於自京尋鄕自鄕還京之路所目涉之農形耳剽之農談一一備陳以效古人先奏水旱之義者近來言事之罕見者極可尙也況今亢暘此甚無麥可慮苟有關於貶已責躬可以致方千之霈注者何勞可憚而心香之仰格尙遲如渴如焚而已至於錄囚一事朝廷自有格例疏決與審理姑非其時所以自昨日收置京外錄啓死囚之案於案上紬繹反復未得起疑之端方以爲鬱爾疏際至乃能說得此一款尤庸嘉乃附陳糴政付之廟堂差待出場分付道伯俾還民有所容措尾附一言豈有別般究覈之端爾其勿辭察職仍傳曰審理疏決姑張大無其名而有其實則豈不爲導和之一端乎凡有疑案刑曹堂上之省記入直於本司聚精究理卽亦應行之例也近日旱氣近京處甚於遠道者尤切兢懼修省之思自今日刑曹諸堂齊會該曹先從京囚之已結案已完決未成獄之類拈其十分疑端然後就議大臣具意見草記京畿已錄啓未錄啓及成獄而未及完決者發狀而未及成案者道伯消詳看閱直卽決處錄啓者如獲可活之條件單抄槪略來待事分付畿營
정조 21년
司諫鄭來百疏曰伏以臣伏見朝紙有付榜罪人盧琰梟示警衆之命嘻噫痛矣其榜中辭意臣雖未得其詳以諸臣筵奏之出於擧條者見之其造意之凶悖遣語之叵測足以推知大抵近年以來騷屑頻興人心浮動而未有若昨年之尤甚此必有不逞之徒暗地譸張煽惑民志者而根柢未覈隱憂常存今春付榜之擧出而民間一倍洶懼詿言如前朋興聽聞所及莫不痛惋恒以罪人之未卽斯得爲憤今幸凶身之就捕旣有情節之輸款則梟首示衆在所當然而第念此漢卽遐方蠢愚之人也渠安敢萌心作變有意惑衆哉噫世變無窮賊謀難測安知無首謀陰嗾之輩別有主張者潛伏於其間耶決不可徑先勘斷草草收殺也明矣臣謂付榜罪人盧琰更付左右捕廳覈得窩窟後仍施正刑之典斷不可已也臣無任云云省疏具悉一玉堂之疏足矣
정조 21년
敎全羅監司李得臣書王若曰揀方岳按察之任最重湖南顧朝廷宰輔之班無出卿右寄以方面簡惟予心眷彼全羅一區卽我豐沛舊址郡邑星布從古人物之大都衣冠月遊至今山川之佳氣麻絲粟米六十州之賦役難平兵甲城池數千里之封疆最大惟其事務之太劇所以弊瘼之多端舊俗漸漓蓋失撫馭之道豪民健訟轉成詐僞之風顧此任尤難其人在今日孰膺是選惟卿銀潢餘派珪璋令姿風儀端凝夙儲淸朝之雅望志操恬簡知有名祖之遺規曾畀湖右之重藩旣見列邑之彈壓久居秋曹之長席咸稱庶獄之公平肆卿材允叶隆毗故予意欲試利器玆授卿以全羅道觀察使兼兵馬水軍節度使都巡察使全州府尹卿其祗服寵命益恢良圖黜貪汚而奬廉能以嚴殿最呴疲瘵而戢奸猾竝行恩威藩屛得人庶可弛宵旰之念襜帷啓路其宜勉澄淸之心他餘稟裁厥有常典於戲拜辭軒陛想切耿結之懷坐奠湖山須體特昇之意故玆敎示想宜知悉知製敎朴吉源製進
정조 21년
丁巳五月十二日卯時上御誠正閣諸承旨持公事入侍時行都承旨洪明浩行左承旨李晩秀行右承旨洪仁浩左副承旨金勉柱同副承旨李鼎德記事官柳遠鳴假注書李允謙記事官金景煥記注官金良倜以次進伏訖上曰忠淸監司昌城府使入侍遠鳴承命出傳與忠淸監司徐美修昌城府使徐有龍偕入進伏上曰政官入來耶仁浩曰判書則已入來云矣上曰有實病及在外承旨許遞出榻敎上曰關西査啓至今不入來此豈成說乎今日內行關趁齋日後修正馳啓事分付命書傳敎曰昨聞大臣之言傳敎文勢之錯看容有可恕然則推太歇而罷頗過兵曹判書權問啓之下廟堂者還給重臣處仍爲分揀牌招開政上曰吏曹判書入侍出榻敎賤臣承命出傳與吏曹判書李秉鼎偕入進伏上曰守令見窠之今政當出者幾窠也秉鼎曰安東金溝當差出矣上曰各別擇差上曰海西及第張聖佐至今不得爲文職此則與蔭官無異也然則當初賜第之意果安在哉故俄有下敎者卿其聞之耶秉鼎曰已伏奉聖敎而張聖佐之敦寧都正殆過矣上曰旣是特敎則有何不可秉鼎曰然矣而如崔夢嵒者雖已經兩司而直擬知敦寧有違政格故但付知事矣上曰崔夢嵒已下往耶仁浩曰今日廳坐來呈辭單矣上曰何爲下往秉鼎曰旣爲知事且入耆社志願滿足故榮歸故鄕云矣秉鼎曰文臣參下之積滯未有甚於近日而其中槐院則前直長任厚常雖有槐院區處之敎而終不付職國子則前假注書趙夢璟以曾在先朝有故參判趙昌來之孫當付槐院之下敎不爲回刺於成均館登科十年尙未付學諭云矣命書榻敎曰前直長任厚常槐院調用下敎之後尙不付職之當該上博士拿處爲先先爲付職前假注書趙夢璟聞是故參判趙昌來之孫而不有受敎以國子分館云其時槐院上博士問名汰去夢璟施以槐院例拿處博士作窠後以夢璟勿拘第次今日政單付出榻敎秉鼎曰文川郡守尹寅基在官已至四年且聞有自引之事終不下去云適因言端敢此仰達矣上曰改差今日政差代可也出擧條秉鼎曰敦寧府參奉李永老身病近甚沈重有難强令察任今姑改差何如上曰是誰之家他司相換可也出擧條仍命書榻敎曰今聞吏判言供職不係於相換云所執有據顯陵參奉尹慶曾改差待他窠卽爲調用又命書榻敎曰今日政差代守令皆令一兩日內辭朝以守令移職者除朝辭赴任又命書榻敎曰刑曹在外堂上與工曹呈告堂上許遞今日政差出又命書榻敎曰兵曹判書權更爲牌招又命書榻敎曰兩司中有實故情勢人許遞今日政差出待下批牌招署經又命書榻敎曰摠管中時帶軍任人許遞前望單子入之上曰錦伯進前美修進奏職姓名上曰今番將往耶美修曰然矣上曰湖西雨澤何如云也美修曰天安以南間得鋤雨云矣上曰下往善爲之以副委寄之意也仍命仁浩宣諭上曰昌城府使進前有龍進奏職姓名上曰下往善爲之也仍命晩秀宣諭訖命監司守令先退命書公事判付訖命退諸臣以次退出
정조 21년
丁巳五月十二日辰時上御重熙堂右承旨入侍時行右承旨洪仁浩記事官柳遠鳴記事官金景煥記注官金良倜以次進伏訖命書全羅監司趙鎭寬疏批訖上曰完伯之代今日政差出出榻敎仍命退承史以次退出
정조 21년
丁巳五月十二日未時上御重熙堂左承旨入侍時行左承旨洪仁浩假注書李允謙記事官金景煥記注官金良倜以次進伏訖命書傳敎曰近因看閱京外死囚案考見祥刑考錄啓案詳覆案等冊名數之此寡彼夥不一甚至祥刑考總錄全然闕錄者亦多以此何以適從於殺活之際乎況祥刑考等諸書特命纂輯一件藏于該曹一件入啓別定郞官間三朔請出修正蓋出於庶獄庶愼之意則行之有年咸云有其效獨於今年該曹擧行如是不勤卽此一事他事之不能事事可知寧不駭然當該郞官問名拿處久其任者欲責久任之效則近來該堂中數爲而久居者莫過於判堂而其所溺職乃如此當該判堂李得臣越俸一等命書榻敎曰新除授吏曹參議牌招參政在外工曹參判乘馹上來事下諭禮兵曹參議牌招察任敦寧都正亦令今日謝恩後入侍命書傳敎曰該曹擧行專藉判堂而坐齋隔日酬應甚苦之時何敢若是玩愒乎眞所謂官怠於宦成久任之意果安在哉當該判堂不可越俸而止刑曹判書李得臣全羅監司除授當日辭朝新除道臣時在西邑任所迎送之弊宜念仍任前職又命書榻敎曰新除授摠管亦爲牌招今日謝恩又命書榻敎曰違牌吏禮曹參議許遞與刑曹判書之代今日政差出待下批牌招又命書榻敎曰在外摠管許遞前望單子入之待下批牌招又命書榻敎曰新除授都承旨牌招察任又命書榻敎曰未肅拜禮曹參議許遞與吏曹參議前望單子入之待下批牌招其中罷散人敍用仍命退承史以次退出
정조 21년
丁巳五月十二日申時上御誠正閣全羅監司入侍時右副承旨金達淳假注書李允謙記事官金景煥記注官金良倜全羅監司李得臣以次進伏訖上曰完伯進前得臣進奏職姓名上曰可以出休矣威生於廉下往必善爲之也湖南事實甚可悶而其中珍島一郡便同開闢必須另加措置使之復古海南事亦可悶開屯募民等節問於舊伯各別着念爲之惟在道伯之殫誠撫摩也得臣曰湖蕃特除旣是外補則臣固不勝惶悚而惶悚之中尤切感祝臣才本駑下一方重寄恐不副委畀之聖意也命得臣先退上曰玉堂違牌人員只推更爲牌招推移入直出榻敎上曰大司諫前望單子入之待下批牌招署經出榻敎上曰濟州牧使許遞之代亦令今日議薦下批待下批謝恩出榻敎上曰左承旨入侍賤臣承命出傳行左承旨洪仁浩進伏上曰今日政新除授守令皆令當日謝恩出榻敎上曰署經出牌臺諫中在外人許遞今日政以在京無故人差出待下批一體牌招以爲備員署經之地出榻敎上曰玉堂番次苟艱未肅拜及自鄕上來人疏批已下玉堂竝牌招推移入直其中在外人許遞今日政待下批牌招出榻敎上曰坐直不備承旨前望單子入之待下批牌招入直出榻敎仍命退承史以次退出
정조 21년
行都承旨趙鎭寬坐直行左承旨洪仁浩坐直行右承旨金履翼坐左副承旨李勉兢坐右副承旨李海愚坐同副承旨金達淳別入直注書柳遠鳴病一員未差假注書徐俊輔仕直李允謙仕事變假注書南度中仕
정조 21년
傳于金達淳曰承旨入侍
정조 21년
丁巳五月十三日卯時上御重熙堂承旨入侍時行都承旨趙鎭寬行左承旨洪仁浩假注書徐俊輔記事官金景煥記注官金良倜以次進伏訖上曰刑曹錄啓合爲幾度而文案幾許爲之云耶仁浩曰錄啓之爲幾度使之錄來而文案今方修正云矣上曰昨聞刑判言錄啓爲六度云矣自今連値坐齋而特以憫旱之意有此恤囚之擧文案隨到隨入玉堂批答日次公事中粘連謄書以入事分付上曰推考房承旨審理間使之別省記可也上曰知申之兩南伯雖曰一時歷踐而無異於畫餠矣鎭寬曰臣之情勢與情理萬無可强之望而伏蒙體諒特許恩遞母子相對感祝無地矣仁浩曰俄在閤外時知申以傳敎中親敎君命亦自有輕重之下敎有所云云矣鎭寬曰君命親敎豈或有輕重之可言而亦自二字之敎有若眞有輕重者然此非獨謂上敎之屬於臣身也外間見之者亦多以此爲言矣上曰此則不然矣亦自二字自有時字意思矣仁浩曰臣則如此看得矣上曰刑曹郞廳誰爲待令乎仁浩曰鄭持容云矣仁浩曰守令皆有一兩日內辭朝之下敎矣雖値齋日下直單子依例受之乎上曰依例受入入侍則以承旨入侍書出可也仍命退承史以次退出
정조 21년
丁巳五月十三日卯時上御重熙堂承旨入侍時同副承旨金達淳假注書徐俊輔記事官金景煥記注官金良倜以次進伏訖上曰同副慣熟於文案乎達淳曰未得慣熟矣上曰軍士房承旨使之入來賤臣承命出與左承旨洪仁浩偕入進伏上曰洪樂鍾知之乎仁浩曰扶漢之子而一名矣上命仁浩達淳分書判付訖命退承史以次退出
정조 21년
丁巳五月十三日初更上御重熙堂承旨入侍時行左承旨洪仁浩同副承旨金達淳假注書徐俊輔記注官金良倜記事官金履永以次進伏訖上曰京畿獄案錄來乎達淳曰錄來矣上曰入之上曰刑曹文案幾度入來乎達淳曰入啓二度外姑未入來矣上曰刑曹郞廳旣命分揀使之看檢於祥刑考可也命仁浩達淳分書判付訖仍命退承史以次退出
정조 21년
行都承旨趙鎭寬坐行左承旨洪仁浩坐直行右承旨金履翼坐左副承旨李勉兢坐右副承旨李海愚坐同副承旨金達淳坐直注書柳遠鳴病一員未差假注書徐俊輔仕李允謙仕直事變假注書南度中仕
정조 21년
傳于趙鎭寬曰禮房承旨馳詣宗廟景慕宮奉審摘奸以來
정조 21년
傳于趙鎭寬曰承旨入侍
정조 21년
丁巳五月十四日申時上御重熙堂同副承旨入侍時同副承旨金達淳假注書李允謙記事官金景煥記注官金良倜以次進伏訖上曰右承旨入侍賤臣承命出傳行右承旨洪仁浩進伏上曰畿營啓本催促持入事分付耶達淳曰連送院隷催促矣上曰畿營文案何至今不入來也催促捧入賤臣承命持入命仁浩等書判付訖命退承史以次退出
정조 21년
行都承旨趙鎭寬別入直行左承旨洪仁浩坐直行右承旨金履翼坐直左副承旨李勉兢坐右副承旨李海愚坐同副承旨金達淳別入直注書柳遠鳴病一員未差假注書徐俊輔仕李允謙仕直事變假注書南度中仕
정조 21년
丁巳五月十五日辰時上御重熙堂同副承旨入侍時同副承旨金達淳假注書李允謙記事官金景煥記注官金良倜以次進伏訖上曰畿營文案何至今不爲捧入也達淳曰連爲催促而姑未入來矣上曰卽令入啓事分付而錄啓本一度式次次捧入事申飭賤臣承命出傳命達淳書刑曹啓本判付上曰左副承旨入侍賤臣承命出傳左副承旨李勉兢進伏上曰朱書頭註承旨其果自書耶勉兢曰臣不敢以年多自處而昨與右承旨試爲把筆尋行則實難精細書之故仍閣筆恨歎不得已出送臣家倩人謄出矣上曰年近五十眼昏不是異事也上曰注書輩其果自書耶勉兢曰然矣命書畿營文案判付訖命退承史以次退出
정조 21년
丁巳五月十五日未時上御重熙堂承旨入侍時行左承旨洪仁浩同副承旨金達淳假注書徐俊輔記事官金景煥記注官金良倜以次進伏訖上曰畿營文案合爲幾度云乎仁浩曰入啓二度未入啓十二度合十四度云矣上曰未入來者連爲催促可也上曰右承旨入侍賤臣承命出與右承旨金履翼偕入進伏上曰右承旨月前上疏可謂善作矣文案判付同爲看檢好矣上曰今日月食承旨誰當進去履翼曰小臣進去矣上曰禮房不爲進去乎仁浩曰禮房元無以月食救食坐直之例矣上命仁浩達淳分書判付訖敎仁浩曰今番齋居時審理判付諸承旨以草件謄出冊子以入可也仍命退承史以次退出
정조 21년
行都承旨趙鎭寬坐行左承旨洪仁浩坐直行右承旨金履翼坐左副承旨李勉兢坐右副承旨李海愚坐直同副承旨金達淳別入直注書柳遠鳴病一員未差假注書徐俊輔仕李允謙仕直事變假注書南度中仕
정조 21년
丁巳五月十六日卯時上御重熙堂承旨入侍時行左承旨洪仁浩同副承旨金達淳假注書徐俊輔記事官金景煥金珍恪以次進伏訖上曰問於刑曹則完決外幾度云乎達淳曰昨日問之則餘者爲六度而昨呈一度今餘五度云矣上曰刑曹下吏擧行誠駭然矣執吏張文煥每爲待令於審理時今亦有之云乎達淳曰未及問之矣上曰參判特差於審理之時而擧行如是駭然各別着意文案中無疑處起疑斯速入啓之意左承旨書報可也上曰吉州罪人金東實癸丑年年爲七十餘今則優可爲八十錄啓不懸年歲無以詳知此後罪人年歲皆爲懸錄事分付上曰鄭涑文案斯速修正事分付京囚日次推問齋日前面稽事書報參判可也仍命分書判付訖命退承史以次退出
정조 21년
丁巳五月十六日申時上御重熙堂左承旨入侍時行左承旨洪仁浩同副承旨金達淳假注書李允謙記事官金景煥金珍恪以次進伏訖上曰俄者海西錄啓之判付者其果卽爲出朝報耶達淳曰卽出兩司朝報矣上曰秋曹諸道跋尾抄斯速修啓事分付賤臣承命持入命書判付記命退承史以次退出
정조 21년
行都承旨趙鎭寬坐直行左承旨洪仁浩坐直行右承旨金履翼坐左副承旨李勉兢坐右副承旨李海愚坐同副承旨金達淳別入直注書柳遠鳴病一員未差假注書徐俊輔仕直一員未差事變假注書南度中仕
정조 21년
傳于洪仁浩曰承旨入侍
정조 21년
丁巳五月十七日卯時上御重熙承旨入侍時左副承旨李勉兢同副承旨金達淳假注書徐俊輔記事官金珍恪記注官金良倜以次進伏訖上曰自再明日雖審理文書亦不得爲之京外錄啓明日內必欲爲之今日則勢將侵夜矣京畿文案前後監司全不留意惟李冕膺間間爲之矣仍命分書判付訖命退承史以次退出
정조 21년
丁巳五月十七日午時上御重熙堂承旨入侍時行左承旨洪仁浩同副承旨金達淳假注書徐俊輔記事官金珍恪記注官金良倜以次進伏訖上曰京而完決鄕而錄啓者疏釋判決始乃爲審理而今番則竝與日次公事而爲之矣上曰李春興名以曹隷有此犯科豈可歇治今日開坐捧遲晩之意分付該曹仍命分書判付訖命退承史以次退出
정조 21년
丁巳五月十七日戌時上御重熙堂承旨入侍時行左承旨洪仁浩同副承旨金達淳假注書徐俊輔記事官金良倜記事官金履永以次進伏訖上曰畿營文案入來者爲幾度乎仁浩曰俄者入啓爲三度而以錄來之笏記見之則未入者尙爲三度矣上曰連爲催促斯速修入仁浩曰未推覆者旣有入之之下敎故自秋曹今日內亦爲修啓云矣上命分書判付仍命退承史以次退出
정조 21년
行都承旨趙鎭寬坐行左承旨洪仁浩坐直行右承旨金履翼坐左副承旨李勉兢坐直右副承旨李海愚坐同副承旨金達淳別入直注書柳遠鳴病一員未差假注書徐俊輔仕李允謙仕直事變假注書南度中仕
정조 21년
金達淳啓曰京畿監司李在學持道內錄啓審理文案依下敎來待矣傳曰入侍
정조 21년
以江原監司徐有防啓本襄陽殺獄罪人姜戊先金化殺獄罪人金保同獄案令該曹稟處事判付內襄陽囚姜戊先之殺越金甲先之案初覆檢狀實因以被打懸錄道伯題狀亦以打殺歸之十分眞贓牢作一部信案而打之也見之者何人殺云而證有所據乎是旀求疑於無疑傅輕之左契因疑而傳疑斷獄之常規疑固一也所以會疑與釋疑之者欲活欲誅之際自有措說之判異是隱則傍無見隣無證而屍親供招亦不以被打二字發口檢官等忽以死後假縊樣懸空搆無前後道伯亦皆不以爲不然敢有錄啓之擧參之以訟體推之以鬧端死者之死浪死而被打之跡無可論自縊之痕又分明此而成獄儘非審克於罪疑之政戊先身乙令道臣除尋常各別嚴刑勘以過誤之律事分付初檢狀辭略同於覆檢而公然捏合殆若必欲殺然者覆檢狀之錯誤甚於初檢豈有如許檢狀乎實因懸錄何等愼重而其爲違式若此後弊所關不可無處分當該初檢官推考覆檢官罷職道臣亦爲推考爲旀金化囚年八十金保同之殺越年六十李戍男之案以情以法成獄則不可道伯之引大明律名例八十以上犯殺人應死者擬議奏聞取自上裁之文付之可原之科者甚是兺除良保同舅也戍男甥也以八十老舅打六十病甥而八十六十之物從而兩皆醉酗老者之幸生病漢之徑死豈可論手勢之彼輕此重蔽一言曰死也非殺也且況雖非老且病舅打甥而如無用意之絶悖則亦當有闊狹於經典以此以彼不惟不必成獄亦不必刑配保同身乙特放事分付道臣爲良如敎
정조 21년
刑曹啓目殺獄罪人李德男更加各別嚴刑期於得情爲白乎旀朴成大段伊夜之閉門不出雖與正犯差間當初之同力共逐不可全然無罪更加嚴刑懲礪其餘干連諸人別無更問之端竝卽放送何如判付啓毋論攧與縊非自攧新反亦非自縊前判堂題狀論列分明說得頗詳欲斷此獄無出於題語死者之失性與否抱病虛實姑捨是設令奄奄凜凜有頃刻難支之慮誠如諸供之所云云若非被攧何以致命乎無心有意之別固難容議於成獄之初是如乎殺死之案何等至重而初覆檢狀疎漏莫甚竝與應問之家主而諉之逃避一不推問者節節駭然如彼而其可曰獄已具乎是隱乙喩正犯干犯及應問各人等一竝加刑期於得其情實以聞爲有矣栲訊未滿日限者爲先各別施威嚴覈爲旀所謂逃避是在家主段置亦卽捉來起鬧委折隱身緣由嚴杖取招爲旀悶旱錄囚意在於噵和而萬一徒規規於傅輕傅生不念無告而斃者盻盻於地下之冤恨反爲干和之端卿等須悉此箇事理除尋常究詰卽捧正犯遲晩之招俾勿更有抵賴爲良如敎
정조 21년
刑曹啓目粘連殺獄罪人李錫祉更加嚴刑期於取服何如判付啓獄理之絶悖未有浮於此獄獄情之甚晦亦莫過於此獄白晝作黨殺越人命之不足檢庭成群肆喝訟官者如非聖廟密邇之地又是宮墻咫尺之處殺人償命之外各項諸罪無非殺無赦不可以同時共犯之疑眩於誰首孰從有所持難成案李錫祉身乙依卿等初再啓論列施行爲有矣除尋常箇箇嚴刑期於斯速取服爲良如敎又啓目粘連淸安民延東標等所犯罪狀更令道臣各別嚴査捧遲晩修啓後稟處何如判付啓淸安楊哥延哥至凶絶悖之罪不須更問借銃擬刃云云至發於招供則以今弛紀頹俗何暇論已行未行之別乎懲一戢百正爲此獄而道審恤自審恤威斷自威斷當律常刑不施於此輩而何延東標楊漢祚等嚴飭道伯嚴刑速捧遲晩後啓聞事分付爲旀此道若此則他道之民習可以反隅延楊兩囚處決事遍飭諸道俾各先事懸法於所管邑驛鎭堡更無所干爲良如敎又啓目粘連向前罪人李德男等依判下栲訊未滿日限者嚴加施威其餘各人各別嚴刑反覆鉤覈何如判付啓齋居之日何爲此酬應決死斷刑尤非其時而望雨一念益切於纔得半寸雨之餘卿等審理諸案外京外錄囚未決之囚一例判下者卽爲民重農之苦心是置可殺而不償當活而不宥皆足以干和乙仍于慥慥於看閱之際兢兢於裁處之後未必逐一中窾要欲不至太錯是如乎此獄段痕損自初疑晦詞證都沒執定兺不喩正犯干犯別無犯手之跡雖以屍親報讎於兇身之計亦不敢專諉之德男之肆虐是隱則殺興卜者人乎鬼乎興卜之病廢垂死觀於諸供而可知人不犯鬼不噉則非攧觸而何鼻梁血癊腰眼色黯而僵仆之所石角䂘砑加之以屢日不食飢困不能自力暮夜彷徨竟致跌足事勢之所使然似此未究之獄案特推寧失之義姑從末減之科不害爲審恤之政正犯是在李德男加刑一次照律以聞爲旀夫也不美所天至重始不被髮往救末乃囚舌却顧風化所關不可以常賤闊略富全段亦爲嚴刑在囚各人等分輕重懲罪放送爲良如敎
정조 21년
以京畿監司李在學啓本道內未錄啓罪囚中情犯可疑者撮其原案附陳愚見開錄馳啓令該曹稟處事判付內啓下刑曹爲旀此獄道伯付之傅生之科請令稟裁其在曰殺曰宥之義何可曰宥曰殺乎李興完聞姜福起酗醉惡談以爲親之心阧發憤火以觸以撞擠之溝水常情之所不免兺不喩興完擠之之前福起先亦自墜所謂外傷內損之根因須辨傷緊損歇與溝深水淺然後可決此獄檢狀中墜時溝深稍高於擠處者尺許而水則淺淺俱無揭厲之可言未足爲執而爲決之證左且況初檢不錄之痕損發於覆檢若使另行三檢安知無更有著露者是旀興完猾校也福起病物也强弱之不齊如彼則邑人之扶此抑彼亦未必爲公論乙仍于屢回鄭重不卽判下更思道臣所執歸之於實因之不的而興完之所犯亦由於猝然勃然間不泯之秉彝然則雖謂之情可原而法可貸可也傅生無所不可興完身乙令道臣除尋常嚴刑限己身減死邊地定配初覆檢案之傷處懸錄或無或有者罪在於初檢當該郡守王道常過齋後拿處與縱校侵犯平民之罪竝以發問目捧口招以聞爲良如敎
정조 21년
刑曹啓目粘連今此崔景大致死之擧許多起疑之端道臣論列亦甚的確而殺獄體重臣曹不敢擅便上裁何如判付啓號於衆曰官差而脅迫村氓批之踢之縛之鎖之當下致斃云爾則聽之者孰不發公正之憤而曰成獄不可不依例償命不可不如律乎然而事或有跳出意慮之外外面裏面截然逈然者大凡鬪毆殺死之實因尤以傷處爲歸重是去乙觀此死者崔景大檢案仰合面自項至踵無殊常可執之痕損此若拘於官差村氓間外面粗跡勒驅裏面無痕損之獄於殺越之科則成獄而必先檢屍行檢而最重傷處之法意果安在哉人固有無病死者猝中死者其死也不一則檢狀之氣結氣絶道啓之曰仆曰觸俱不免臆料逆思是置海大是落梨之烏非壞垣之牛雖放之固當矣而村氓之於官差豺虎之逢若也鷄犬之害及也其在爲平民戢悍隷之道白放非可論海大段令道臣各別嚴刑遠配爲旀爲官長者不惟不能禁束乃反縱隷行惡而報辭不知引罪竝與詞連一漢一任其逃避由前由後不可以年久而置之當該守令施以譴罷之典爲良如敎又啓目粘連殺獄罪人金興太一直抵賴之狀尤極獰頑更加各別嚴刑期於取服之意分付道臣何如判付啓鐵案已成無容更議是置正犯金興太之打殺人命在法當誅兺除良初不知爭死之道與自當之義者風化所關不可尋常同推興太身乙嚴飭推官加刑卽捧遲晩招報營後啓聞之意分付道臣爲旀韓哥捉得之前藉令興太輸款終涉於未具之案近來殺獄文書初稱在逃則初檢覆檢以至同推雖經年閱歲未聞追捉啓聞之事事之駭然莫甚於此兺不喩況旀特敎更覈之後只問興太不覈韓哥者亦豈有如許獄理乎當該前道臣推考主推官姑不處分爲先定限五十日限前不爲捉納越俸一等退限五十日爲良如敎又啓目殺獄罪人金呂喆縛懸康召史致死節次箇箇承款依法典報議政府詳覆施行何如判付啓龜城囚金呂喆報政府詳覆事依回啓施行爲有矣諸道死囚之案太半是猾校悍隷虐害村閭之罪該邑該倅雖不一一罷拿至於此獄段情理絶悖手勢至兇而無告愚氓之抱冤死尙云切矜矧伊無罪匹婦之茹限死有足干和呂喆之於康女本無嫌怨兺不喩其娚設有所犯厥女何以同情且況毒施法外之刑無異卽地殞命近日關西之亢暘安知不由於此等幽菀乎如無判下之別般嚴飭呂喆之捧結案不知在於何時朔州査啓之汔無皁白大關國綱而臺臣一疏之外廟堂不言金吾不論固已萬萬寒心不欲更煩辭敎竝與此獄而一味含垢豈非失之太寬當該道臣爲先從重推考道內此等之習隨現痛繩俾勿如前該府使李星會拿處令政院過齋後捧傳旨爲良如敎
정조 21년
以京畿監司李在學啓本長湍府殺獄罪人金成得獄案錄啓事判付內啓下刑曹爲旀好生惡死啁啾有蝡之物尙云然矣況在於人乎殺越代死之獄苟有可以推諉趨避之條路是隱則除非不欺心毋苟免視死如歸者何嘗不支離其供呑吐其辭倖思妄想以冀其萬有一之望哉多人共犯一人在逃則證無據而辨無階之故衆招輒藉於在逃者卽獄理之常套而此獄段成得之未就捕也朔不里以渠執䯻批頰踢脇等諸般情節無異自服兺除良詞連各人亦無不歸之於朔不里以至執定正犯是如可及到成得現捉之後始以某在前左某在後右變幻之而各人亦惟曰唯唯當推諉時不推諉難趨避處乃趨避者緣何委折是旀成得左脚踢臍誤跌着腹之說若爲渠斷案而人之用手足右便而左不便乙仍于將屍首左邊損驗兇身右物打卽法文斷疑之語是置且足之勢必從手之勢用左手者亦當用左足則成得之常時用左手與否何不究問是旀心坎臍腹兩處痕損之要害淺深邑牒道題之分分寸輕重而取舍之者固的當而所謂心坎之痕損近於脇右云爾則脇右是必死處心坎是速死處以必死處兼速死處則致命尤易圍圓長廣設有差等何必謂之不死於心坎之傷而必死於臍腹之傷是旀又況心坎臍腹之誰毆誰踢終涉疑眩是如乎朔不里之爲率行捕卒成得之爲邂逅孤蹤前伯之起疑可謂當疑之疑夫孰曰不然而治獄之官不必先着扶抑於腔裏只合究得事理於面前而已七年之間荏苒不決一獄而有兩箇正犯大非審克之義毋曰正犯之已牢定亦毋曰干犯之必可換上項兩囚身乙卿其拿致營獄拈出可問條件親執盤覈始爲完決而無一點疑緖違端然後所捧供招刪繁撮要成出錄啓案以聞俾當旱愼獄之擧毋至無實事令政院回諭爲良如敎
정조 21년
以京畿監司李在學啓本楊州殺獄罪人朴好郞獄案錄啓事判付內啓下刑曹爲旀正犯朴好郞之行惡作弊隣里畏避觀於檢狀所謂名不虛得而益驗其本來兇頑是置大凡殺獄不虞无妄之案十爲八九若好郞之眞箇故犯十分用意京外死囚中最可殺最絶悖者至於磨刀之霍霍何須問其心之在於屠狗剚人除却此一款優可償命況旀行兇委折不敢發明無異半承款是隱則成獄多年汔未用律有非殺人者死之常憲嚴飭推官使之捧遲晩卿其具格親問後結案文案斯速修正上送之意回諭爲良如敎